
Forord

Det skal etableres et nasjonalt program for kartlegging og overvåking av biologisk mangfold, herunder økosystemer, arter og genetiske ressurser. Programmet skal bidra til en koordinert innsats i forhold til å samle inn kunnskap om biologisk mangfold, slik at Norge kan forvalte naturen i tråd med mål om bærekraftig bruk og vern av biologisk mangfold. Målet er å gi informasjon om:

· Stedfesting og verdiklassifisering av viktige områder for biologisk mangfold

· Endringer i biologisk mangfold over tid

· Årsakene til endringene og forslag til tiltak

· Oppfølging av tiltak.

Resultatene skal også kunne inngå i nasjonal rapportering fra sektorene via system for resultatoppfølging. Videre skal resultatene dokumentere oppnåelse av nasjonale resultatmål og strategiske mål, samt dekke krav til nordisk, europeisk og annen internasjonal rapportering. Viktige resultater skal synliggjøres i Rikets miljøtilstand, samt være tilgjengelig via internett. Resultatene fra programmet skal være allment tilgjengelig. 

Arbeidsgruppen ”Samordning av informasjon fra konsekvensutredninger” fikk i oppgave å vurdere hvordan kunnskap som er/vil bli samlet inn i forbindelse med gjennomføring av konsekvensutredninger kan komme til nytte innefor det nasjonale programmet for kartlegging og overvåking av biologisk mangfold. Gruppen skulle vurdere problemstillinger i forhold til prosessen fra datafangst, via nødvendig bearbeiding til levering til databaser for biologisk mangfold, med hovedvekt på det første. Målsettingen var å utarbeide et forslag til arbeidsprogram for perioden 2003 – 2005. 

Arbeidet startet opp med en workshop, arrangert av Direktoratet for naturforvaltning, 30. og 31. mai 2002 på Helsfyr i Oslo. På bakgrunn av diskusjonene i workshopen ble det utarbeidet et mandat for arbeidsgruppen. Mandatet finnes som vedlegg til rapporten. Arbeidsgruppen gjennomførte etter detter to møter, og det har vært kontakt mellom deltakerne mellom møtene og etter møtene. Sluttrapporten har vært kommentert av gruppens medlemmer etter ferdigstilling. Motsetninger og uenigheter skal komme godt frem.

Arbeidsgruppen har bestått av Bjørn Iuell, Vegdirektoratet, Rune Søyland, Forsvarsbygg, 

Harald Hove Bergmann, Kommunenes sentralforbund og Frode Nordang Bye, SABIMA. Gunnar Sander, Polarinstituttet, har vært observatør. Kristin Bodsberg, Direktoratet for naturforvaltning har vært sekretær for gruppen, mens Aud Tennøy, Norsk institutt for by- og regionforskning, har ledet gruppen og ført sluttrapporten i pennen. 

Oslo, oktober 2002

Sammendrag 

I forbindelse med utarbeiding av konsekvensutredninger, foregår det innsamling av data om biologisk mangfold. Arbeidsgruppen har fått i oppgave å foreslå aktiviteter til arbeidsprogram 2003-2005, som skal bidra til at data om biologisk mangfold som samles inn i forbindelse med konsekvensutredninger kan komme til nytte innefor det nasjonale programmet for kartlegging og overvåking av biologisk mangfold. 

Dersom data om biologisk mangfold fra konsekvensutredninger i fremtiden skal tilflyte den nasjonale databasen for biologisk mangfold, er det en forutsetning at det ikke legges store, nye krav med tanke på innsats og kompetanse fra tiltakshaverne eller ansvarlige myndigheter. Et fremtidig system bør utformes som vist i figuren under. Arbeidsgruppen har kun tatt stilling til den første boksen, og stilt krav om at den første pilen alltid fører til samme adresse. Resten er opp til datagruppen og andre.

 


Det som kreves for at dette systemet skal fungere, er at tiltakshaverne gis:

· En definisjon av hva slags data som skal rapporteres

· Et standard system for registrering og rapportering (SOSI eller lignende) 

· En adresse å sende datafilen til

· Et pålegg eller en oppfordring om å gjøre dette

· En belønning i form av bedre data tilgjengelig i fremtiden

Under er arbeidsgruppens arbeid oppsummert, som forslag til aktiviteter i arbeidsprogrammet 2003-2005.

	Prioritet
 (A, B, C)
	Forslag til aktiviteter i Arbeidsprogram 2003-2005
	Antatt årlig kostnad

	Ansvar


	
	
	2003 
	2004 
	2005 
	2006
	

	-
	1. Hvilke data ønskes rapportert?
	-
	-
	-
	-
	-

	A
	1.1 Avklaring av hva slags data som ønskes levert til databasen. 
	50
	
	
	
	DN


	A
	1.2 Avklaring av om data skal leveres rå eller verdisatte. 
	0
	
	
	
	DN

	-
	2. Felles standard for registrering og rapportering
	-
	-
	-
	-
	-

	A
	2.1 Avklaring med tiltakshavere om DNs håndbok 13 er brukbar som standard/ format for registrering/ rapportering av KU-data til den nasjonale databasen, og hvilke endringer som evt må gjøres.
	100
	50
	50
	
	DN

	A
	2.2 Gjennomføre nødvendige justeringer, og utarbeide en omforenet standard.
	100
	
	
	
	DN

	C
	2.3 Avklare hvordan interessante data fra overvåking etter gjennomført tiltak kan tilføres den nasjonale databasen.
	
	
	
	100
	DN

	-
	3. Kvalitetssikring av data
	-
	-
	-
	-
	-

	A
	3.1 Det må avklares hvem som skal være ansvarlig for å kvalitetssikre data fra KU som skal inn i den nasjonale databasen; hvilken adresse datafilene skal sendes til.
	50
	
	
	
	DN

	B
	3.2 Fylkesmannen må gjøres i stand til å foreta regional vurdering og kvalitetssikring (ressurser, kompetanse)
	0
	
	
	
	DN

	-
	4. Virkemidler for å sikre at KU-tiltakshavere leverer data til systemet.
	-
	-
	-
	-
	-

	A
	4.1 Det må avklares hvilke krav som skal stilles til tiltakshavere om registrering og rapportering.
	100
	
	
	
	MD/DN

	A
	4.2 Det må avklares hvordan og hvor slike krav skal hjemles/fremgå.
	50
	
	
	
	MD/DN

	A
	4.3 Det må utarbeides en veileder/håndbok som omhandler krav til standard/format for registrering og rapportering av KU-data, og hvordan disse kravene skal hjemles
	
	100
	200
	
	MD/DN

	C
	5. Det bør innhentes informasjon om hvilke krav og ønsker de som bruker data om biologisk mangfold i plansaker har til kvalitet og tilgjengelighet på databasene. 
	
	100
	
	
	DN

	B
	6. Evaluering av hvordan det nye systemet fungerer
	
	
	
	100

	MD/DN

	
	Sum
	450
	250
	250
	200
	


Bakgrunn

1.1 Kort om konsekvensutredninger

Krav om konsekvensutredninger er hjemlet i plan- og bygningslovens (pbl) kapittel VII-a. Konsekvensutredninger skal gjennomføres ved gitte tiltak over en viss størrelse og med vesentlige konsekvenser, og gjennomføres som oftest i forkant av at det gjøres vedtak om en plan etter pbl. 

Gangen i en konsekvensutredning kan kort beskrives som følger: 

· Tiltakshaver
 sender melding til ansvarlig myndighet
, med forslag om utredningsprogram, tidligst mulig
 under forberedelsene av et tiltak. Ansvarlig myndighet sender meldingen til berørte myndigheter og interesseorganisasjoner, og legger meldingen ut til offentlig ettersyn. Hensikten med meldingen er at tiltakshaver gjør kjent hva hun anser som nødvendig å utrede før tiltaket kan gjennomføres (for eksempel hvorvidt tiltaket gir konsekvenser for naturverdier, og hvilke undersøkelser som må gjøres for å avklare dette), og at berørte parter gis anledning til å mene noe om hvorvidt det er andre undersøkelser som bør gjennomføres i tillegg. 

· På bakgrunn av meldingen og høringsuttalelsene, fastsetter ansvarlig myndighet et utredningsprogram, som oversendes tiltakshaver med kopi til de som har avgitt uttalelser. Det er nå bestemt hva som skal utredes/undersøkes/avklares, herunder hvilke registreringer av biologisk mangfold som skal gjøres. 

· Når alle utredninger er gjort, sendes konsekvensutredningen på høring til ansvarlig myndighet, som sender den til berørte myndigheter og interesseorganisasjoner, og legger den ut til offentlig ettersyn. På bakgrunn av innkomne uttalelser kan tiltakshaver pålegges å gjennomføre utredninger som var bestilt i utredningsprogrammet, men som er neglisjert eller gjort for dårlig. Dersom det er avdekkes nye forhold som kan ha vesentlig betydning for tiltakets virkning, kan myndighetene kreve tilleggsutredninger. 

· Når alle krav til utredninger fra ansvarlig myndighet er oppfylt, skriver ansvarlig myndighet et sluttdokument som bekrefter at utredningsplikten er oppfylt, og hvor det i tillegg kan stilles krav om at det skal gjennomføres oppfølgende undersøkelser (før plan om gjennomføring kan vedtas) og/eller overvåking (for å klargjøre virkninger av tiltaket under utbygging, i drift og ved nedlegging). 

Når vi diskuterer data om biologisk mangfold fremskaffet i forbindelse med gjennomføring av konsekvensutredninger, snakker vi altså hovedsakelig om data som fremskaffes gjennom de utredningene det stilles krav til i utredningsprogrammet. Men også i de tilfeller der det faktisk foregår overvåking av konsekvensene av tiltaket etter gjennomføring, kan det fremkomme data som kan være interessante for den nasjonale databasen for biologisk mangfold. Spesielt gjelder dette der det gjennomføres serier av registreringer over tid. 

Temaet videre i sluttrapporten er hvordan de data om biologisk mangfold som uansett fremskaffes gjennom konsekvensutredninger, i fremtiden kan tilflyte nasjonale og kommunale databaser for biologisk mangfold. 

1.2 Dagens situasjon

I dagens situasjon finnes det ingen felles systematikk i registrering av biologisk mangfold i forbindelse med utarbeiding av konsekvensutredninger, verken når det gjelder hva slags data som registreres, hvilke standarder for registrering som brukes, hva slags kvalitetssikring av data som foregår, hvor data rapporteres og om de gjøres tilgjengelig for allmennheten. De store etatene tenderer mot å utarbeide egne, interne standarder for hvordan dette skal foregå, men dette gjelder kun noen få, store konsekvensutredningsetater, kanskje bare Statens Vegvesen og Jernbaneverket (som bruker Statens Vegvesens håndbok 140 (Statens Vegvesen, 1995)). 

Hva slags data om biologisk mangfold registreres?

I dagens situasjon registreres det nye data om biologisk mangfold innenfor de fleste av kategoriene i DNs håndbøker (naturtyper, rødlistearter, vilt etc) i forbindelse med gjennomføring av konsekvensutredninger. 

Omfanget av nye data om biologisk mangfold registrert i forbindelse med utarbeidelse av konsekvensutredninger er ukjent, men antatt relativt lite. Hovedregelen er at konsekvensutredninger baseres på eksisterende kunnskap om biologisk mangfold i området, selv om det ofte forekommer at tilleggsregistreringer i marken må gjennomføres. Som et eksempel kan nevnes at det i forbindelse med gjennomføring av konsekvensutredninger for ”Regionfelt Østlandet” blant annet ble brukt 291 dagsverk til å gjøre registreringer i marken, for å fremskaffe ny kunnskap om fugler og mindre pattedyr i tre områder det var aktuelt å ta i bruk til dette formålet (Bekken, 1996). 

I en intern sjekkliste, utsendt som notat fra Vegdirektoratets til vegkontorene, finner vi følgende:

Naturmiljø

Temaet omfatter våre fysiske omgivelser med vekt på naturgitte forhold. Det er viktig å vurdere den samlede effekt av veganlegget sett i sammenheng med annen regional infrastruktur og barrieredannere i regionen. 

Områder som er viktige for naturmiljøet skal kartfestes og verdivurderes. Spesielt viktig er:

· internasjonalt vernete områder (Ramsarområder, våtmark)

· områder vernet etter naturvernloven (nasjonalpark, naturreservat, landskapsvernområder)

· områder vernet etter eget vedtak, f.eks. vernete vassdrag med tilhørende RPR

· områder regulert som spesialområde naturvern (PBL §25 nr 6)

· områder omtalt i forbindelse med nasjonale og fylkesvise verneplaner (barskog, edelløvskog, våtmark, myr, kulturlandskap, sjøfugl)

· regional grøntstruktur og trekkruter for vilt

· områder og lokaliteter som er viktige for sjeldne og truede arter, eller som er viktige for det biologiske mangfold (nøkkelbiotoper)

Hva slags standarder for registrering brukes? 

Det finnes ingen felles standard som brukes av alle/mange tiltakshavere for registrering av biologisk mangfold i forbindelse med utarbeiding av konsekvensutredninger. De store etatene som gjennomfører mange konsekvensutredninger, tenderer mot å utvikle/bruke gitte standarder i hele etaten, selv om vi ikke vet om noen som gjør dette konsekvent. Mange tiltakshavere gjennomfører sjelden, kanskje bare en gang, konsekvensutredninger, og blant disse er det sannsynligvis opp til konsulenten som gjennomfører registreringene å bestemme hvilke standarder for registrering som skal brukes. 

I Statens Vegvesens håndbok om konsekvensanalyser
 heter det (del IIa s. 36) under overskriften ”Tilleggsregistreringer” at:

Det er generelt registrert og lagret relativt lite naturinformasjon. I de tilfellene der det fins informasjon, må den ofte tolkes for å bli til nytte i en konkret plansak. Behovet for og metoden for tilleggsregistreringer avklares i samarbeid med berørte kommuner og fylkesmannens miljøvernavdeling. Tilleggsregistreringer kan omfatte kontakt med berørte organisasjoner (jakt, fiske, naturvern, ornitologisk forening) eller nærmere beskrevet kartlegging. Gjennomføring av tilleggsregistreringer bør utføres av sakkyndige. Naturfaglig kompetanse kan også trekkes inn for å kvalitetssikre vegvesenets vurderinger (Statens Vegvesen, 1995). 

Vi har ikke funnet at det i håndboken gis nærmere beskrivelser av hvordan selve registreringene skal gjennomføres og på hvilket format de skal foreligge. Håndboken beskriver hvordan konsekvensenes betydning skal vurderes i forhold til naturmiljøets verdi og i hvilket omfang tiltaket berører naturmiljøet. Vegkontorene er instruert om at konsekvensutredninger skal gjennomføres slik at data kan tilføres AREALIS (tematisk inndeling, SOSI-format, koder). Vegvesenet har så vidt begynt å vurdere om de skal tilpasse sin konsekvensutredningsmetodikk på naturmiljøsiden til DNs håndbok 13 (DN, 1999). 

Forsvarsdepartementet har ikke utarbeidet egne, interne standarder for registrering og verdisetting av data om biologisk mangfold samlet inn i forbindelse med konsekvensutredninger, men har laget en egen kravspesifikasjon basert på DNs håndbøker i forbindelse med andre registreringer av biologisk mangfold. Forsvarsbygg nevnte konsekvensutredningen om sammenbindingskorridoren for Mauken/Blåtind som et eksempel på at det ikke var definert hvilke standarder som skulle brukes for registrering av data om biologisk mangfold, og hvor dette resulterte i at de data som ble samlet ikke var gode nok. 

Hva slags kvalitetssikring av data foregår?

Det foregår i dag ingen systematisk kvalitetssikring av data om biologisk mangfold innhentet i forbindelse med utarbeidelse av konsekvensutredninger. Fylkesmannens miljøvernavdeling kvalitetssikrer data som går fra kommunenes databaser
 til DNs databaser; Naturbase og Vanninfo. Gruppens oppfatning er at fylkesmannens miljøvernavdeling har små ressurser til kvalitetssikring, og dette foregår derfor i beste fall ved at de kontrollerer at registreringene er gjort i henhold til DNs håndbøker. Etterundersøkelser i felt gjennomføres ikke. 

Kvalitetssikringen av data i selve konsekvensutredningen varierer mye fra tiltakshaver til tiltakshaver og fra konsulent til konsulent. Det ser ut til at kvalitetssikringen i hovedsak foregår ved at fagpersoner som kommer i kontakt med registreringene melder fra dersom resultatene virker mistenkelige, og ved at tiltakshaverne bruker konsulenter som er kjent for å gjøre en god jobb. I mange tilfeller er tiltakshaver uten erfaring når det gjelder konsekvensutredninger og uten kompetanse når det gjelder biologisk mangfold, og kvalitetssikringen av registreringer av data om biologisk mangfold må i en slik situasjon bli tilfeldig. 

Hvor rapporteres data?

Det finnes ingen formelle krav om at data om biologisk mangfold som er samlet inn i forbindelse med gjennomføring av konsekvensutredninger skal rapporteres. Ingenting tyder heller på at det foregår en utstrakt uformell rapportering av slike data, for eksempel ved at kommunene innhenter rapporter som inneholder nye registreringer av biologisk mangfold og lagrer disse spesielt.

Kommunene er sterkt involvert i konsekvensutredninger, og er uansett høringsinstans, og man kan håpe på at de kommuner som har registrert eller er i gang med registrering av biologisk mangfold legger slike data inn i sin database. 

Fylkesmannens miljøvernavdeling får også konsekvensutredninger til høring, men det er varierende i hvilken grad de i denne forbindelse sørger for å sluse data om biologisk mangfold inn i databasene for biologisk mangfold.

Hvordan gjøres slike data tilgjengelig for allmennheten
?

Det er ingen automatikk i at data om biologisk mangfold innhentet i forbindelse med utarbeidelse av konsekvensutredninger gjøres tilgjengelig for allmennheten. 

De data som rapporteres til og legges inn i databaser (se forrige punkt), er tilgjengelige på samme måte som andre data om biologisk mangfold i disse databasene. Andre lagres i en skuff, hos kommunen, vegkontoret og lignende. 

Det kan innvendes mot dette at kommunene har rapportene lagret i sine arkiver, og at en våken og interessert planlegger som har vært i jobben en stund kan gå i de kommunale arkivene og finne de interessante rapportene dersom spørsmål om biologisk mangfold kommer opp. Men dette er for tilfeldig til å kunne si at data om biologisk mangfold innhentet i forbindelse med utarbeidelse av konsekvensutredninger er gjort tilgjengelig for allmennheten. 

1.3 Hvorfor gjøre data om biologisk mangfold fra konsekvensutredninger tilgjengelige for og gjennom nasjonale og lokale databaser

Det finnes tre hovedgrunner for å gjøre data om biologisk mangfold fra konsekvensutredninger tilgjengelige for og gjennom lokale og nasjonale databaser:

· bedre kartlegging og overvåking av biologisk mangfold

· bedre og mer tilgjengelige grunnlagsdata ved utarbeiding av fremtidige konsekvensutredninger, reguleringsplaner etc

· bedre lokal kunnskap om biologisk mangfold (til utarbeiding av lokale planer, til markedsføring av kommunen med mer) 

Bedre kartlegging og overvåking av biologisk mangfold er en bestilling fra Stortinget, og hovedgrunnen for vårt arbeid. Bedre kartlegging og overvåking skal bidra til en bedre og mer kunnskapsbasert forvaltning av biologisk mangfold, og at mulighetene for å ivareta det biologiske mangfoldet styrkes.

For tiltakshaverne som utarbeider konsekvensutredninger og står for/betaler for registreringer om biologisk mangfold i denne sammenhengen, er gevinsten at dersom man utvikler et system som sørger for at alle sluser sine data om biologisk mangfold inn i felles eller tilgjengelige databaser, så finnes det et bedre datagrunnlag ved utarbeiding av fremtidige konsekvensutredninger, reguleringsplaner etc. Dette kan gi større forutsigbarhet i planlegging og planprosess, noe som sparer tid og penger. Det vil også være en stor fordel hvis slike data blir gjort mer tilgjengelige gjennom nasjonal og/eller kommunale databaser. 

For kommunene og lokalsamfunnene er gevinsten større kunnskap om eget nærmiljø, bedre grunnlagsdata ved utarbeiding og vurdering av planer etter plan- og bygningsloven, muligheter til å bruke sin biodiversitet i markedsføringssammenheng med mer. Bedre og mer tilgjengelige data om biologisk mangfold er dessuten gunstig for lokal naturressursforvaltning og bevaring/bruk av biologisk mangfold.

2 Et fremtidig system for samordning av data om biologisk mangfold fra konsekvensutredninger

2.1 Hvordan bør et slikt system se ut?

Dersom data om biologisk mangfold fra konsekvensutredninger i fremtiden skal tilflyte den nasjonale databasen for biologisk mangfold, er det en forutsetning at det ikke legges store, nye krav med tanke på innsats og kompetanse fra tiltakshaverne eller ansvarlige myndigheter. Systemet ser (meget forenklet, det hele problematiseres i resten av kapitlet) slik ut:

 


Arbeidsgruppen har kun tatt stilling til den første boksen, og stilt krav om at den første pilen alltid fører til samme adresse. Resten er opp til datagruppen og andre. 

Det som kreves i forhold til dagens system, er dermed at tiltakshaverne gis:

· En definisjon av hva slags data som skal rapporteres

· Et standard system for registrering og rapportering 

· En adresse å sende datafilen til

· Et pålegg eller en oppfordring om å gjøre dette

· En belønning i form av bedre data tilgjengelig i fremtiden

Med dette foreslår vi at tiltakshavere og ansvarlige myndigheter ikke involveres i noen form for kvalitetssikring av dataene (utenom det de allerede gjør av egen interesse – data samles jo inn for å brukes i konsekvensutredninger!) eller i å laste data inn i andres databaser.

Dataflyt

Gruppen var enig om at data bør registreres etter en felles standard/et felles format, at dataene må kvalitetssikres før de mates inn i den nasjonale databasen og at innmating av data i databasen bør skje ”sentralt”. Men gangen i dette, dataflyten, er man ikke enige om. 

Hoveddiskusjonen går på kommunenes rolle i dette systemet. To alternative systemer har vært diskutert:

1) Data på avtalt format leveres kommunen der registreringene er gjort. Dersom kommunen selv mener at de har kompetanse til å kvalitetssikre dataene, gjør de dette, før de laster dataene inn i sin database for biologisk mangfold, samtidig som de videresender data til Fylkesmannen. Fylkesmannen gjør sin egen kvalitetssikring og vurdering, før han sender dataene til DN/den nasjonale databasen. Dersom kommunen ikke mener å ha kompetanse til å kvalitetssikre data, sender kommunen dataene til Fylkesmannen, som gjør kvalitetssikringen, og sender dataene tilbake til kommunene som laster dem inn i sin database og til DN/den nasjonale databasen. 

2) Data på avtalt format leveres Fylkesmannen, som gjør kvalitetssikringen, og videresender data både til kommunen for innlegging i den kommunale databasen og til DN/den nasjonale databasen for innlegging her. 

Hovedargumentene for alternativ 1 er at det er kommunene som er tillagt ansvaret for kartlegging av biologisk mangfold, og at kommunene vet hva som allerede er registrert hos dem/ har lokal kunnskap.

Hovedargumentene for alternativ 2 er at dette er enklest, at det gir færrest trinn fra KU til nasjonal database, at det er mer rasjonelt å styrke Fylkesmannens kompetanse og kapasitet enn alle kommunenes og at det vil bli et mer enhetlig system med mindre usikkerhet og ulikheter i bedømmingen. I tillegg kan man forvente at Fylkesmannen i større grad er i stand til å ta overordnede hensyn enn kommunene, som kan tendere mot å ta mer lokale hensyn. 

Det er enighet om at Fylkesmannen eller DN uansett bør kvalitetssikre data som skal inn i den nasjonale databasen, og at innlegging i den nasjonale databasen bør foregå via Fylkesmannen, DN eller lignende. Uavhengig av hvilket system som velges, ser det ut til at et engasjement fra fylkesmannens miljøvernavdeling vil være avgjørende for at systemet fungerer. 
Det må avklares hva slags data som bør omfattes av systemet

I forbindelse med konsekvensutredninger samles det inn forskjellige slags data om biologisk mangfold. I en kartlegging av naturverdier kan det for eksempel bli avklart at veien vil gå gjennom en skog, men at dette er en naturtype det er mye av i området og i landet, og at det dermed ikke er noe stort problem at veien går gjennom denne skogen. I Statens Vegvesens terminologi har denne skogen/naturtypen liten verdi, i DNs terminologi vil den sannsynligvis defineres som et C-område. Man har altså registrert at denne skogen finnes, og at den har liten verdi. Er disse opplysningene interessante for den nasjonale databasen; at det finnes slik type skog der og/eller at den er av lav verdi? Med andre ord – skal alle slags data om naturmiljøet rapporteres til den nasjonale databasen, eller er det kun data om spesielt interessante naturtyper av spesielt stor verdi som skal rapporteres? Dette må avklares av andre enn arbeidsgruppen. 

I konsekvensutredninger registreres blant annet naturtyper (rådata), før de verdisettes og klassifiseres som A-, B- eller C-områder (verdisatte data). En viktig problemstilling, som på mange måter følger av avsnittet over, er om det er rådata eller verdisatte data som skal rapporteres til den nasjonale databasen. Dette må også avklares av andre enn arbeidsgruppen.

Det må være en målsetting at det fra ”sentralt hold” gis klare og konsise svar på hva slags data som ønskes levert; 

· alle slags data om biologisk mangfold eller kun om naturtyper etc med stor verdi

· om det er rådata og/eller verdisatte data som er interessante. 

Dette henger sammen med neste punkt. 

Data må registreres og rapporteres etter gitte standarder/på gitte formater

I utgangspunktet kan man se for seg at tiltakshaverne for konsekvensutredninger ikke gjør noen endringer i sin datainnsamling, utenom å sende rapportene med registreringer av biologisk mangfold til en oppgitt adresse, hvor data standardiseres slik at de kan lastes inn i databasen. Det er lett å se for seg mye ekstraarbeid på denne måten, ved at de som skal standardiseres registreringene stadig må innhente informasjon som ikke ble oversendt i første omgang, eller som kanskje ikke finnes. 

Det vil være en stor fordel om registreringer av data om biologisk mangfold i forbindelse med konsekvensutredninger heller foregår etter gitte standarder og formater, og på et standardisert registreringsskjema, i det registreringene foregår
. DN har utarbeidet et system som kan være utgangspunkt for dette, beskrevet i DNs håndbok 13 1999. I håndbokens vedlegg 3 finnes eksempler på egenskapstabeller og registreringstabeller for naturtype, rødlistearter og vilt. I tillegg finnes vekttabeller. Det naturlige ville være å bruke dette systemet i fremtidige registreringer av biologisk mangfold i konsekvensutredninger. 

Gruppens oppfatning er at en standardisering vil gi arbeidsbesparelser hos alle involvert i konsekvensutredninger, og ikke minst ved slusing av slike data inn i den nasjonale databasen for biologisk mangfold. Utfordringen er å avklare:

· om DNs system, som beskrevet blant annet i håndbok 13 1999, er brukbar i ”alle” sammenhenger der det fremskaffes nye data om biologisk mangfold i forbindelse med konsekvensutredninger, og eventuelt hvilke justeringer som er nødvendig for at systemet skal kunne tas i bruk i større omfang, og

· å eventuelt sørge for de nødvendige justeringene. 

Hvor bør kvalitetssikring av data foregå?

Gruppen er enig om at det må foregå en kvalitetssikring av de data som skal legges inn i den nasjonale databasen, enten hos Fylkesmannens miljøvernavdeling, hos DN eller lignende. Ansvaret for kvalitetssikring kan ikke ligge hos tiltakshaver, ansvarlig myndighet eller den enkelte kommune. 

I kvalitetssikringen ligger både: 

· å kontrollere at data er registrert på riktig måte 

· at registreringene virker rimelige (en plutselig observasjon av 100 ulv i Maridalen bør ikke kunne passere)

· at en sikrer en regional vurdering og kvalitetssikring av de kommunale registreringene

· at nødvendig dokumentasjon og opplysninger som stedfesting, datering, hvem som har gjort registreringene etc er med 

· en siling av hvilke data som er interessante for den nasjonale databasen og hvilke som ikke er det (dette inkluderer å hindre at det legges inn doble data med mer). 

Det viktigste er at det innføres et system med faste rutiner og metodikk, som gjelder alle. For tiltakshavere for konsekvensutredninger er det viktig at det finnes én adresse som datafilen skal sendes til. 

Hvem bør laste data inn i databasen? 

Det ser ut til å være mest rasjonelt at kvalitetssikring og innlasting i den nasjonale databasen gjennomføres i en operasjon. Kommunene laster data inn i sine databaser. 

Det er uaktuelt at etatene som fremskaffer data i forbindelse med konsekvensutredninger selv laster data inn i databasene.

Ansvars- og kostnadsfordeling

Dersom det utarbeides et felles system for registrering av data om biologisk mangfold i konsekvensutredninger, og tiltakshaverne gis én adresse å sende disse data til, trenger dette ikke koste tiltakshaverne (altså utbyggerne) noe ekstra. 

Kanskje vil det tvert i mot effektivisere deres arbeid (her forutsettes det at det ikke er snakk om å øke omfanget av innsamling av data om biologisk mangfold, kun å endre rapporteringsstandarder og –rutiner), ved at det blir enklere å fremskaffe data ved fremtidige undersøkelser og dessuten at bestillerrollen blir enklere og kan utføres mer rasjonelt. 

Ekstra kostnader oppstår ved:

· Felles standarder/formater må utarbeides

· Endringer i lovverket, utarbeidelse av veileder med mer 

· Det blir større datamengder som skal kvalitetssikres og bearbeides hos Fylkesmannen eller i kommunene

· Data skal lastes inn i databaser, som også må vedlikeholdes

Arbeidsgruppen foreslår at de to første punktet gjennomføres som en del av arbeidsprogrammet 2003 – 2005. Diskusjonen om de to siste punktene ligger utenfor arbeidsgruppens mandat.

2.2 Hvilke virkemidler kreves for å få et slikt system til å fungere?

Virkemidler for å få tiltakshavere til å rapportere data om biologisk mangfold innsamlet i forbindelse med konsekvensutredninger til riktig adresse, på riktig format og med riktig kvalitet, bør legges til konsekvensutredningsforvaltningen. Man kan da velge mellom nivåene plan- og bygningsloven, forskrift om konsekvensutredninger, rundskriv eller veileder. 

For at det skal fungere, må beskrivelsen av systemet være ganske detaljert. Det innebærer gjerne at ”kravet” legges ganske langt nede i systemet, i veilederen. På den andre siden bør tiltakshaverne presenteres for dette ”kravet” relativt raskt, slik at de ikke først lager et utredningsprogram, for deretter å få beskjed om at det finnes visse standarder dette må utarbeides etter når det gjelder biologisk mangfold. Det vil nok også bli en diskusjon om kan, bør eller må når det gjelder den type rapportering vi snakker om her. 

Arbeidsgruppen kan vanskelig diskutere og ”vedta” hvordan dette kan gjøres, og vi har derfor kun angitt de krav som må stilles for at systemet skal kunne fungere.

· Det må stilles klare krav til kvalitet, format og rapportering av data om biologisk mangfold i KU-systemet. 

· Dette må beskrives enkelt og detaljert (som for eksempel i DNs håndbok 13). 

· Tiltakshaver må tidlig i prosessen få beskjed om at det finnes krav om kvalitet, format og rapportering av data om biologisk mangfold som innhentes i forbindelse med KUen. 

· Ansvarlig myndighet bør i forbindelse med godkjenning av utredningsprogram og utarbeiding av sluttdokument sjekke at tiltakshaver har innrettet sine registreringer i utredningsprogrammet etter kravene/anbefalingene og at dataene er rapportert før sluttdokument sendes. 

Det er kommet frem flere konkrete forslag til virkemidler som kan brukes for å få et slikt system til å fungere: 

· Endring i lovverket i forbindelse med revisjon av planloven.

· Pbl-forskrift hvor systemet og ansvarsforhold beskrives. 

· En form for hjemmel/rundskriv fra overordnet myndighet som stiller de aktuelle kravene til KU.

· KU-veileder hvor systemet og ansvarsforhold beskrives.

· I større KUer skal utredningsprogrammet godkjennes før KU gjennomføres, og da bør det stille krav til metodikken her.

· Utvikling av kontrollfunksjonen

I arbeidet med å utvikle virkemidler for å få tiltakshavere til å rapportere registreringer av biologisk mangfold, bør man studere Statens Vegvesens erfaringer med veileder for konsekvensanalyser (som ikke nødvendigvis er konsekvensutredninger ette pbl) og med å gjennomføre konsekvensutredninger på en slik måte at data kan tilføres AREALIS (blant annet ved at registreringer gjøres på SOSI-format). Vegvesenet har lang og bred erfaring med utarbeidelse av konsekvensutredninger, og det vil være naturlig å trekke veksler på deres erfaringer i utarbeidelse av virkemidler for å få rapportert registreringer av biologisk mangfold i forbindelse med konsekvensutredninger. 

2.3 Hvilke andre aktuelle datakilder for slik datafangst finnes?

Gruppen har diskutert alternative datakilder. Vi har kommet frem til at den eneste datakilden vi vet om, som kan utnyttes på samme måte som konsekvensutredninger, er Statens Vegvesens konsekvensanalyser. 

3 Forslag til aktiviteter i arbeidsprogram 2003-2005

3.1 Eksisterende konsekvensutredninger 

Gruppen har diskutert hvorvidt det bør gjøres en innsats for å hente ut data om biologisk mangfold fra eksisterende konsekvensutredninger. Gruppen har kommet frem til at dette vil være svært ressurskrevende, og at kvaliteten på data i mange tilfeller med stor sannsynlighet vil være dårlig. Data fra eksisterende konsekvensutredninger vil i prinsippet bli oppfanget av de kommunale kartleggingsprosjektene, og på denne måten tilflyte de kommunale/nasjonale databasene. Gruppen anbefaler derfor ikke at det settes i gang aktiviteter for å hente ut data fra eksisterende konsekvensutredninger, men at innsatsen heller fokuseres på å utarbeide systemer og rutiner som sikrer at data om biologisk mangfold som i fremtiden fremskaffes i forbindelse med konsekvensutredninger, gjøres tilgjengelige gjennom nasjonale og kommunale databaser. 

3.2 Fremtidige konsekvensutredninger

Gruppens forslag til aktiviteter i arbeidsprogrammet 2003-2005 er beskrevet, begrunnet, prioritert og prissatt under. I prioriteringen har vi delt forslagene inn i tre kategorier, de aktiviteter som må gjennomføres for at det foreslåtte systemet skal kunne fungere, aktiviteter som bør gjennomføres, gjerne for å få en bedre forståelse av situasjonen og aktiviteter som kan gjennomføres dersom man finner det tjenlig. Dette reflekteres også i prioriteringen A (må), B (bør) og C (kan) i tabellen i sammendraget. 

Avklaring av hva slags data om biologisk mangfold som ønskes rapportert

For å unngå under- eller over-rapportering av data, og for å gjøre systemet lett forståelig, er det viktig å avklare hva slags data om biologisk mangfold som ønskes rapportert til databasen. 

· Det må avklares hva slags data om biologisk mangfold fremskaffet i forbindelse med utarbeiding av konsekvensutredninger som ønskes rapportert (alle slags data, kun data om verdifulle naturtyper etc). Type data bør angis i henhold til DNs klassifisering av data om biologisk mangfold. Ansvarlig: DN. Kostnad: 50.000 kr.

· Det må avklares om man ønsker data levert som rådata, eller om verdivurderinger gjort i forbindelse med konsekvensutredningen skal følge/ være en del av de data som rapporteres. Ansvarlig: DN. Kostnad: inngår i punktet over. 

Standardisering av registrering og rapportering

For å redusere det totale arbeidsomfanget ved å bringe data til databasen, og for å få data av riktig kvalitet og på riktig format, må det stilles klare krav til hvilke standarder og formater data skal registreres og rapporteres etter. 

· Det må nedsettes en arbeidsgruppe bestående av, eller gjøres en undersøkelse blant, naturforvaltningen, aktuelle tiltakshavere (spesielt de store etatene) og mye brukte konsulenter for å avklare hvorvidt DNs system, som beskrevet blant annet i håndbok 13 1999, er brukbar i ”alle” sammenhenger der det fremskaffes nye data om biologisk mangfold i forbindelse med konsekvensutredninger. I dette inngår blant annet å ”prøvekjøre” systemet ved at forskjellige etater forsøker å bruke DNs system ved gjennomføring av konsekvensutredninger. Ansvarlig: DN. Kostnad: 200.000 kr. 

· De nødvendige justeringer for at systemet skal kunne tas i bruk til dette formålet må gjennomføres. Ansvarlig: DN. Kostnad: 100.000 kr.

· Det kan avklares hvordan interessante data fra overvåking etter gjennomført tiltak kan tilføres den nasjonale databasen (dette er fase to i hovedprosjektet, og prioriteres derfor lavt). Ansvarlig: DN. Kostnad 100.000 kr. 

Kvalitetssikring

En rekke forskjellige mennesker og instanser er involvert i innsamling av data om biologisk i forbindelse med konsekvensutredninger. Mange tiltakshavere har aldri gjennomført konsekvensutredninger før, og mange ansvarlige myndigheter har ikke erfaring med denne rollen. Det kan dermed være meget varierende kvalitet på dataene, og det er viktig at det innføres et uavhengig kvalitetssikringsledd før data tilflyter de forskjellige databasene. 

· Det må avklares hvem som skal ha ansvar for å kvalitetssikre data som skal leveres den nasjonale databasen. Ideelt sett bør det etableres én adresse, hvor tiltakshavere skal levere sine datafiler. Arbeidsgruppen foreslår at dette skal være Fylkesmannens miljøvernavdeling, DN eller kommunene. Ansvarlig for avklaring: DN. Kostnad: 50.000 kr.

· FM må gjøres i stand til å foreta regional vurdering og kvalitetssikring (ressurser, kompetanse). Ansvarlig: DN. Kostnad: 0 kr (fra dette prosjektet).

Virkemidler for å få tiltakshavere til å levere data i hht systemet

Dersom det beskrevne systemet skal fungere, må kravene om at data skal rapporteres og på hvilket format/etter hvilken standard, forankres i regelverket. Hvis ikke, vil tiltakshavere og ansvarlige myndigheter ikke vite om at det er ønskelig at de skal rapportere data. Det vil dessuten ikke være mulig å ”tvinge” tiltakshaverne til å levere de ønskede data. 

· I arbeidsprogrammet 2003-2005 må det avklares hvilke virkemidler (endringer i lovverket, forskrift, veileder etc) som er best egnet for å få tiltakshavere og ansvarlig myndigheter til å rapportere de ønskede data på riktig format til riktig adresse (som diskutert over), og hvor disse kravene eller lignende skal hjemles eller beskrives. Ansvarlig: MD/DN. Kostnad: 150.000 kr.

· Det må uansett utarbeides en veileder, som beskriver hvilke data som ønskes rapportert, hvilket format som skal brukes og hvor data skal rapporteres. Ansvarlig MD/DN. Kostnad: 300.000 kr. 

Arbeidsgruppen kan vanskelig diskutere og ”vedta” hvordan dette kan gjøres, og vi har derfor kun angitt de krav som må stilles for at systemet skal kunne fungere.

· Det må stilles klare krav til kvalitet, format og rapportering av data om biologisk mangfold i KU-systemet. 

· Dette må beskrives enkelt og detaljert (som for eksempel i DNs håndbok 13). 

· Tiltakshaver må tidlig i prosessen få beskjed om at det finnes krav om kvalitet, format og rapportering av data om biologisk mangfold som innhentes i forbindelse med KUen. 

· Ansvarlig myndighet bør i forbindelse med godkjenning av utredningsprogram og utarbeiding av sluttdokument sjekke at tiltakshaver har innrettet sine registreringer i utredningsprogrammet etter kravene/anbefalingene og at dataene er rapportert før sluttdokument sendes. 

Det er kommet frem flere konkrete forslag til virkemidler som kan brukes for å få et slikt system til å fungere: 

· Endring i lovverket i forbindelse med revisjon av planloven.

· Pbl-forskrift hvor systemet og ansvarsforhold beskrives. 

· En form for hjemmel/rundskriv fra overordnet myndighet som stiller de aktuelle kravene til KU.

· KU-veileder hvor systemet og ansvarsforhold beskrives.

· I større KUer skal utredningsprogrammet godkjennes før KU gjennomføres, og da bør det stille krav til metodikken her.

· Utvikling av kontrollfunksjonen

I arbeidet med å utvikle virkemidler for å få tiltakshavere til å rapportere registreringer av biologisk mangfold, bør man studere Statens Vegvesens erfaringer med håndbok for konsekvensanalyser og med å gjennomføre konsekvensutredninger på en slik måte at data kan tilføres AREALIS (blant annet ved at registreringer gjøres på SOSI-format). Vegvesenet har lang og bred erfaring med utarbeidelse av konsekvensutredninger, og det vil være naturlig å trekke veksler på deres erfaringer i utarbeidelse av virkemidler for å få rapportert registreringer av biologisk mangfold i forbindelse med konsekvensutredninger. 

Belønning i form av bedre og mer tilgjengelige data i plansaker

En begrunnelse for at tiltakshavere i fremtiden skal rapportere data etter et definert system, kan være at de selv får et bedre datagrunnlag til eget bruk i fremtidige plansaker. 

· Det bør innhentes informasjon om hvilke krav og ønsker de som bruker data om biologisk mangfold i plansaker har til kvalitet og tilgjengelighet på databasene. Ansvarlig: DN. Kostnad: 100.000 kr (spørreskjema og rapport eller lignende).

I sammendraget er forslag til aktiviteter i arbeidsprogrammet 2003-2005 oppsummert i tabellform. 

Evaluering av hvordan det nye systemet fungerer

Det vil med stor sannsynlighet finnes et forbedringspotensial i det systemet som konstrueres og iverksettes. For å optimalisere systemet, slik at det fanger opp mest mulig av biologisk mangfold dataene, uten unødvendig ekstraarbeid i de forskjellige leddene, bør det snarest mulig etter at systemet er tatt i bruke gjennomføres en evaluering av hvordan systemet fungerer. 

Viktige utfordringer

De viktigste utfordringene som vil dukke opp i arbeidet med å gjennomføre de skisserte endringene, vil sannsynligvis være: 

· Datainnsamling: Å få tiltakshavere, konsulenter og andre til å legge om metodikken

· Standardisering: Å oppnå enighet om opplegg og detaljeringsgrad

· Kvalitetssikring: Kompetanse og ressurser hos kvalitetssikrer (DN, FM, kommunene)

· Rapportering: Enighet om format, koder, rutiner

· Rettigheter til data: problemstilling som må avklares

Kommentarer til arbeidsmetode og kostnader

Gruppen vil fremheve at kostnadene beskrevet over avhenger mye av hvordan arbeidet organiseres og hvem som utfører aktivitetene. Dersom man velger å la utenforstående firmaer eller institusjoner gjennomføre utredningene og ha arbeidet med å innhente informasjon fra de forskjellige offentlige instansene, kan kostnadene bli større. Kostnadene kan bli lavere dersom det etableres en arbeidsgruppe, bestående av naturforvaltningen, store tiltakshavere og ansvarlige myndigheter, som selv utreder problemstillingene. Det er uansett viktig at problemstillingene sees i sammenheng, ikke splittes opp og utredes hver for seg. 

4 Krav til data som hentes ut for bruk i fremtidige KUer 

Dersom tiltakshavere med mer skal finne det interessant å levere data fra konsekvensutredninger for å få bedre datagrunnlag i fremtiden, er det viktig at data som kan hentes ut av databasene oppfyller visse krav. En kort idédugnad i gruppen har fått frem følgende krav til de data man i fremtiden håper å kunne hente ut fra en nasjonal biologisk mangfold database. 

· Stedfesting av data er avgjørende for om de kan brukes i planarbeidet.

· God kvalitetssikring, som gir uniformitet i registrering, verdisetting, tema, formater etc er helt nødvendig.

· God merking av data, med tanke på hvem som har gjennomført registreringene, når, hvordan, hvem som har kvalitetssikret dataene, når, hvordan etc er også viktig.

· God tilgjengelighet (brukergrensesnitt, kapasitet, pris etc) er avgjørende for at systemet skal bli brukt.

· Systemet må være tilpasset til og kompatibelt med andre rapporteringssystemer.

· Gode rutiner for vedlikehold av databasene må sikres, slik at data blir oppdaterte og pålitelige. 

5 Uenigheter i gruppen

5.1 Ingen uenighet

Det har ikke fremkommet uenighet av betydning i gruppen.

5.2 Litt på siden

Imidlertid har gruppen diskutert problemstillinger som vi ikke har vurdert å ligge innenfor rammene av vårt mandat, men som vi likevel ønsker å videreformidle. De viktigste er nevnt under.

Endringer i krav til når KU skal gjennomføres

Forvaltningssystemet som nå bygges opp rundt ivaretakelsen av biologisk mangfold vil av økologer kalles en ”krisetilnærming”. Man prøver å ”redde stompene” av en del viktige naturtyper. Kravet om KU rammer kun tiltakshavere med tiltak av spesielle typer eller over et visst omfang. For mange av artene og naturtypene vil små tiltak også være ødeleggende. Skal man bygge opp et seriøst system som fanger opp og gjør noe med påvirkningsfaktorene for biologisk mangfold, bør det vurderes å gjøre noe med oppfangingskriteriene for når KU skal gjennomføres. Det betyr at det bør sees nærmere på kravene til når KUer skal gjennomføres. Dette bør inngå som en del av diskusjonen rundt nasjonalt program for kartlegging og overvåking av biologisk mangfold, og i diskusjonen om endringer i planloven (PLUT). 

DN-metodikken som basis for hele forvaltningen av biologisk mangfold

DN-metodikken som benyttes i dag, bør videreutvikles og etableres som en utvetydig metode som skal danne basis for hele det nasjonale forvaltningssystemet for biologisk mangfold. Det må etableres en form for veileder som alle tiltakshavere må følge. 

Opprettelse av kontrollorgan

Det bør vurderes opprettet et statlig kontrollorgan som har mulighet for å ta stikkprøver av de kartlegginger som er gjennomført både i kommuner og i forbindelse med KU-arbeid.

Vedlegg 1 

Mandat for arbeidsgruppen ”Samordning av informasjon fra konsekvensutredninger”

Målsettingen med programmet/bakgrunn

Det skal etableres et nasjonalt program for kartlegging og overvåking av biologisk mangfold, herunder økosystemer, arter og genetiske ressurser. Programmet skal bidra til en koordinert innsats i forhold til å samle inn kunnskap om biologisk mangfold, slik at Norge kan forvalte naturen i tråd med mål om bærekraftig bruk og vern av biologisk mangfold. Målet er å gi informasjon om:

· Stedfesting og verdiklassifisering av viktige områder for biologisk mangfold

· Endringer i biologisk mangfold over tid

· Årsakene til endringene og forslag til tiltak

· Oppfølging av tiltak.

Resultatene skal også kunne inngå i nasjonal rapportering fra sektorene via system for resultatoppfølging. Videre skal resultatene dokumentere oppnåelse av nasjonale resultatmål og strategiske mål, samt dekke krav til nordisk, europeisk og annen internasjonal rapportering. Viktige resultater skal synliggjøres i Rikets miljøtilstand, samt være tilgjengelig via internett. Resultatene fra programmet skal være allment tilgjengelig. 

Arbeidsgruppens oppgaver

Arbeidsgruppen ”Samordning av informasjon fra konsekvensutredninger” skal vurdere hvordan kunnskap som er/vil bli samlet inn i forbindelse med gjennomføring av konsekvensutredninger kan komme til nytte innefor ”Nasjonalt program for kartlegging og overvåking av biologisk mangfold”. 

Gruppen skal vurdere problemstillinger i forhold til prosessen fra datafangst, via nødvendig bearbeiding til levering til databaser for biologisk mangfold, med hovedvekt på det første. Målsettingen er å utarbeide et forslag til arbeidsprogram for perioden 2003 – 2005. 








De viktigste arbeidsoppgavene for gruppen vil være:


1) Å vurdere innsats i forhold til data i foreliggende konsekvensutredninger:

a) Å vurdere om det skal gjøres en kartlegging av data om biologisk mangfold i eksisterende konsekvensutredninger, med vekt på omfang, type, kvalitet, rapportering og lagring av slike data, og eventuelt hva slags undersøkelser som skal gjøres 

b) Å vurdere hva slags bearbeiding av data i eksisterende konsekvensutredninger som er nødvendig før data kan leveres til kommunale og nasjonale databaser (som Arealis).

c) Å avklare hvor stor ressursinnsats som eventuelt skal legges i å klargjøre slike data for levering til forskjellige databaser, hvem som eventuelt skal gjennomføre og finansiere det og i hvilken form slike data skal gjøres tilgjengelige (som rapporter eller som data levert til databaser)

2) Å foreslå endringer for å oppnå god rapportering av data om biologisk mangfold ved fremtidige konsekvensutredninger:

a) Å finne hvilke registreringsmetoder og veiledere som brukes i ulike sektorers arbeid med biologisk mangfold i KU

b) Å vurdere hva slags endringer av omfang, type, kvalitet, rapportering og lagring av data det er behov for, for å oppnå at behovet for å bearbeide dataene før innlegging i databaser blir redusert (standardisering, bruk av etablert metodikk med mer)

c) Å vurdere hvilke virkemidler for å frembringe disse endringene (hjemling i bestemmelser om konsekvensutredninger, veiledere/retningslinjer etc) som kan og bør tas i bruk, og hva som kan være konsekvensen og nytten av å ta virkemidlene i bruk

3) Å vurdere andre aktuelle datakilder :

a) Å vurdere hvilke andre datakilder (i tillegg til fagrapporter fra konsekvensutredninger) som skal være tema for gruppens arbeid, og hvordan disse skal håndteres

4) Å foreslå et fremtidig system som sikrer at data om biologisk mangfold samlet inn i forbindelse med konsekvensutredninger (og eventuelt i forbindelse med andre registreringer) rapporteres til kommunale og nasjonal databaser:

a) Å foreslå et system som klart viser hensiktsmessig oppgavefordeling og ønsket metodebruk med tanke på registrering, kvalitetssikring, verdivurdering, rapportering og lagring av data fremkommet gjennom konsekvensutredninger og eventuelt andre forvaltningsdata

b) Å foreslå en kostnadsfordeling i et slikt system

5) Å vise nytten av at det finnes gode data om biologisk mangfold ved fremtidige konsekvensutredninger:

a) Å undersøke om eksisterende registreringer dekker sektorenes behov for grunnlagsinformasjon om biologisk mangfold ved utarbeiding av konsekvensutredninger

b) Å synliggjøre behovet for og nytten av at kunnskap om biologisk mangfold er tilgjengelig ved fremtidige konsekvensutredninger (som motivasjon for tiltakshavere til å bidra til bedre rapportering av data om biologisk mangfold fra konsekvensutredninger til kommunale og nasjonale databaser)

6) Å foreslå aktiviteter og prosjekter til arbeidsprogram for 2003-2005 :

a) Å foreslå og å prioritere aktiviteter og prosjekter, som skal bidra til at data innsamlet i eksisterende og nye konsekvensutredninger og eventuelt i andre forvaltningsdata, i praksis gjøres tilgjengelige for kommunale og nasjonale databaser, med brukbar kvalitet og form

b) å angi kostnader ved foreslåtte tiltak

Arbeidsgruppen skal utarbeide en sluttrapport fra arbeidet, etter mal som vist i utkast av 29.05.2002. Rapporten skal leveres til utvalgets sekretariat innen 24. september.

Uenigheter i arbeidsgruppen knyttet til prioriteringer og anbefalinger skal viderebringes til utvalget for avklaring.

Kommunale og nasjonale databaser





Datafangst


- i eksisterende KUer


- i fremtidige KUer


- i andre dokumenter





Bedre data om biologisk mangfold til fremtidige KUer





Data klare til bruk





Bearbeiding av data





Eventuelt forbedrede data i fremtidige KUer























FM, K eller DN for kvalitetssikring, inkludert metodikk, siling, innhold, fordeling etc





Visse data innhentes i KU-prosessen, og rapporteres etter gitt standard/ format 





Database(r)





FM, K eller DN for kvalitetssikring, inkludert metodikk, siling, innhold, fordeling etc





Database(r)





Visse data innhentes i KU-prosessen, og rapporteres etter gitt standard/ format 








� I prioriteringen har vi delt forslagene inn i tre kategorier, de aktiviteter som må gjennomføres for at det foreslåtte systemet skal kunne fungere (A), aktiviteter som bør gjennomføres, gjerne for å få en bedre forståelse av situasjonen (B) og aktiviteter som kan gjennomføres dersom man finner det tjenlig (C). 


� Oppgitt i 1000 kr. 


� Antatt ansvarlig forvaltningsområde/ departement.


� Direktoratet for naturforvaltning (DN)


� Tiltakshaver: den som ønsker å gjennomføre tiltaket


� Ansvarlig myndighet: Den myndighet som er ansvarlig for at konsekvensutredningen gjennomføres etter lov og forskrift; kommunen eller statlig sektormyndighet.


� Der det skal utarbeides plan etter plan- og bygningsloven, bør melding sendes på høring og legges ut til offentlig ettersyn samtidig med at oppstart av planarbeidet etter pbl blir gjort kjent. 


� I forbindelse med de fleste av Statens Vegvesens planer, er det ikke pålagt gjennomføring av konsekvensutredning. Det gjennomføres likevel en rekke konsekvensanalyser i forbindelse med dette planarbeidet. Fremgangsmåten med tanke på registreringer, verdisetting etc er i hovedsak lik, og Statens Vegvesen bruker Håndbok 140 både ved utarbeiding av konsekvensanalyser og konsekvensutredninger. 


� Det er igangsatt et arbeide i regi av DN for å få alle kommuner til å gjennomføre registreringer av biologisk mangfold. Målsettingen var i utgangspunktet at alle kommunene skal ha gjennomført slike registreringer i løpet av 2003.


� Allmennheten (her): forvaltningen, forskere, frivillige organisasjoner, eiendomsbesittere, folk flest etc


� En ytterligere fordel med dette er at det da vil være samme standard/format på de data som hentes ut av databasene til bruk i en konsekvensutredning og de data som registreres i forbindelse med den samme konsekvensutredningen, noe som gjør det enklere å se de nye og de eksisterende data i sammenheng. 





